
REFERINŢE ISTORICO-LITERARE 


[...] Limba noastră nu e nouă, ci din contra veche şi 
staționară. 

Ea e pe deplin formată în toate părţile ei... Pe de altă 
parte, veche fiind, ea e şi bogată pentru cel ce o cunoaşte, nu 
în cuvinte, dar în locuţiuni. 

Bogăția unei limbi nu constă în numărul de cuvinte. 
Adevărata bogăţie consistă totdeauna în locuţiuni, în acele 
tiparuri neschimbate care se formează în curs de mii de ani 
şi dau fiecărei limbi o fizionomie proprie... Căci la urma 
urmelor e indiferent care sunt apucăturile de care se slujeşte 
o limbă, numai să poată deosebi din fir în păr gândire de 
gândire. Un singur cuvânt alăturat cu altul are alt înţeles 
[...] Această parte netraductibilă a unei limbi (locuţiunea) 
formează adevărata ei zestre de la moşi-strămoşi, pe când 
partea traductibilă este comună gândirii omeneşti în genere. 
[:.] 

Mihai EMINESCU, Despre limba cărturarilor români din 

Ardeal, în M. Eminescu, Opere, vol. VI. Ediţie îngrijită de 

Perpessicius, Editura Academiei Române, Bucureşti, 1963, 

p. 623—624. 


Cum se nasc proverbele? 

Zicem că ele sunt create de popor, dar poporul e un nume 
al mulţimii şi mulţimea nu poate crea nici proverbe, nici 
versuri, nici basme. Pe toate le creează un singur om, din 
popor, iar poporul le răspândeşte. lată cum se nasc proverbele: 

a) Din experienţa de toate zilele. Din experienţa că un 
om, care a pornit repede pe drum şi mergând până la un loc, 
a obosit, pe când altul, care a pornit mai încet, n-a obosit şi 
a ajuns la ţintă înaintea celui ce a plecat repede, poporul a 
scos învăţătura: 

Mergi încet şi ajungi departe. 

Experienţa e mama proverbului. Fiecare om are ocaziunea 
să pată; păţania lui şi-o exprimă într-o formă oarecare, şi de 
aici înainte păţania îi serveşte ca învăţătură, să se ferească 
de cazurile analoage. Învățătura lui şi-o ridică deci la rangul 
unui adevăr experimentat. lar dacă vin păţanii analoage ale 
altora, adevărul acesta se generalizează. Zicem ca exemplu: 
un ţăran s-a încrezut în rudele sale, în afaceri băneşti, iar ele 
l-au tras pe sfoară. El atunci din păţania sa a scos învăţătura: 
Cu rudele să bei şi să mănânci, dar daraveri să n-ai. El şi-a 
spus păţania sa în lume, deodată cu învăţătura ce-a scos-o 
din ea. Dacă, după aceea, au păţit şi alţii tot aşa, aceştia 
repetează vorba celui ce-a păţit întâi şi zic: Bine a zis X că cu 
rudele să bei şi să mănânci etc. În cazul acesta învăţătura 
devine proverb şi e introdus cu vorbele: În legea celui sau 
vorba ăluia, adică a primului care a dat învăţăturii o formă 
mai plastică. 

Aceeaşi învăţătură scoasă dintr-o păţanie poate fi redată 
de mai mulţi păţiţi, în mai multe feluri. Cea care e mai plastic 
spusă, mai precis biruieşte pe celelalte şi, generalizându-se 
cu totul, pentru toate cazurile analoage, devine proverb. Fără 
îndoială, la început când se naşte proverbul — ele se pot 
naşte zilnic — se pomeneşte mai totdeauna numele aceluia 
care a dat învăţăturii forma cea mai plastică şi mai iubită de 
mulţime. Aşa se zice: Nu da bani cu împrumut, căci vorba lui 
Toader podarul: dacă dai, n-ai. Acest Toader a fost acela 
care l-a exprimat mai întâi, în forma dai, n-ai, învăţătura 
scoasă din păţania sa. Cu timpul sau cu locul, dispare din 
amintire numele propriu, dispare şi amintirea că unul Toader 
podarul a zis întâi aceste vorbe, şi atunci generaţiile viitoare 
— sau locuitorii satelor vecine care nu cunosc şi nu înţeleg 
ce caută Toader în proverb — îi repetează vorbele, devenite 
proverbiale, în chipul acesta: Nu dai bani, căci vorba ăluia: 
Dai, n-ai. Cu timpul nu mai ştie nimeni cine a zis întâi cutare 
vorbă, dar vorba a rămas, a fost cu încetul primită de întreg 
poporul, a devenit proverb. 

Mai bine se observă acest lucru la naşterea zicătorilor. 
După cum numirea multor lucruri în viaţă a rămas 
proverbială, după numele aceluia ce le-a inventat, d. e: pălării 
d la Rembrandt, fiindcă el în tablouri dă damelor această 
pălărie, a purta barba ă la Napoleon III etc., frizură ă la 
Maria Antoinetta etc. şi după cum un nume propriu devine 

apelativ, d. e. o Panama, o Mecca, un Ierusalim, un Mefisto 
etc. tot aşa o vorbă cu spirit a unuia, o întorsătură e frază 
fericită. Unul o fi zis întâi: d-aia n-are ursul coadă, şi ceilalţi 
au găsit că vorba e plastică, voind să arăţi în mod ridicol 
nepotrivirea între cauză şi efect. Zicem: o minciună cu coarne, 
o minciună cât toate zilele, unul a venit cu gândul să facă o 
comparaţiune nouă şi a zis: Minciună cât turnul Colţii. Vorba 
a plăcut, ea a rămas şi azi, când turnul Colţii nu mai există. 
Într-o mahala în Bucureşti era o văduvă a unui boier Manta, 
şi curtea i s-a ruinat; trecătorii, ca să se apere de câini, rupeau 
din gard. În urmă gardul a dispărut. Atunci unui glumeţ i-a 
venit în gând să parafrazeze zicătoarea a da de unde nu-i cu 
a da din gardul Mântulesei şi vorba fiind plastică a rămas. 

Foarte multe localităţi, râuri, munţi etc. îşi au numele 
după vreun lucru oarecare, devenit proverbial. În Bucureşti 
e locul la Episcopie şi nu înţelegi de ce, căci nu e nici o 
episcopie acolo. Dar a fost. Episcopia a dispărut, numele a 
rămas. Un munte numit Trecătoarea tătarilor, ori Vârful cu 
dor, ori Cruce de piatră, ori Pietrele arse sunt numiri 
proverbiale. Stradele prin oraşe tot aşa (strada Doamnei, 
Foişorului, a Zaverei etc.). Acestea intră în domeniul 
tradiţiilor şi al legendelor. 

Un exemplu nou: Caragiale într-o comedie are un tip de 
beţiv care întreabă mereu: Da noi cu cine votăm? Vorba a 
ajuns proverbială, până acum, bineînţeles, numai în literatură. 
De câte ori unul e zăpăcit şi nu ştie ce face, se zice despre el: 

Vorba lui Caragiale, noi cu cine votăm? Exemplul arată şi 
altceva: numele Caragiale fiind necunoscut ori neînțeles e 
înlocuit cu alta: vorba ăluia: noi cu cine votăm? 

b) Istoria. Înţelegem fapte istorice, bine ştiute, vorbe istorice 
ale unor personagii cunoscute. De la Alexandru Lăpuşneanu 
avem vorba: Proşti, dar mulţi. Zicători care ar fi având origine 
istorică: Vodă da şi Hâncul ba, a lua lumea în cap ca Vodă-n 
lobodă etc. Vestite vorbe proverbiale au neamurile, în comun, 
ca Veni, vidi, vici a lui Cezar, cunoaşte-te pe tine însuţi, a lui 
Socrate, Galileene, ai biruit, a lui lulian Apostatul, E pour si 
muove, a lui Galilei, Iubeşte pe aproapele tău ca pe tine însuţi, 
a lui Christos, Să fie lumină, a lui Zebaot spuse de Moise, 
Statul sunt eu, a lui Louis XIV Din geografie: a se face Dunăre, 
a făgădui Oltul cu totul şi marea cu sarea, cât e Prutul şi 
pământul, cât o fi Ardealul. 

c) Ridicolul. Căutarea unei însuşiri reale a oamenilor din- 
tr-alte părţi ale ţării, zeflemisirea obiceiurilor provinciale. 
De ex.: gură de Târgovişte, a spune braşoave, oltean cu 24 de 
măsele, la Dumnezeu şi în Ţara Românească toate sunt cu 
putinţă. 

Batjocorirea neamurilor vecine: Cal verde şi sârb cuminte, 
a vorbi sârbeşte, a fi ţigan, drept ca neamţul. Numele ciorii 
— al ţiganului, capră — al grecului etc. 

d) Observațiile naturii. Aşa sunt observaţiile asupra 
obiceiurilor animalelor, aplicate la un om: a trăi ca câinele 
cu pisica. Şi râma, când o calci, se întoarce să te muşte. Găina 
bea apă şi se uită la Dumnezeu. Peştele de la cap se împute. 
Cioara trage la cioară. A-şi spurca casa ca pupăza cuibul. A 
sta cât cioara-n par. Caprei îi cade coada de râie şi tot în sus 
o ţine. Până nu-ncaleci calul nu-i cunoşti năravul. Ariciul cu 
meşteşug se prinde şi vrabia cu mei. A umbla ca o curcă beată. 

Dar şi alte observaţii ale lucrurilor din natură: Ziua bună 
se cunoaşte de dimineaţă etc. Apa trece, pietrele rămân. Câinii 
latră şi luna trece. 

e) Snoava, fabula, tradiţia, legenda. Aici avem acele 
proverbe mai ales care au o poveste a vorbei şi sunt de cele 
mai multe ori învățături scoase dintr-un fapt întâmplat. Aşa: 
Țiganul ajuns împărat, întâi pe tată-său l-a spânzurat. Anton 
Pann în colecţia lui a adunat şi versificat o mulţime de-acestea. 
A tunat când i-a adunat. A venit la spartul târgului. Aici toate 
acelea au nume proprii: A dat ca Eremia cu oiştea în gard. 
Bea, Grigore, aghiazmă, Dă nas lui Ivan că se suie pe divan. 
După ce e prost, îl cheamă şi Vlad. Tronc Marico! 

E de observat că precum snoavele (adică întâmplările) 
vesele, care au rămas de pomeneală, pot da naştere la 
proverb, tot aşa se poate întâmpla dimpotrivă, ca un proverb 
să fie motivul unei snoave alcătuite anume. 

f) Literatura, mai ales „Biblia“. Am dat exemplul noi cu 
cine votăm, a lui Caragiale. Alecsandri a dat literaturii 
zicătoarea: Cuiul lui Pepelea din farsa sa Arvinte şi Pepelea. 

Vorbe din literatură rămase proverbiale: Viitor de aur 
România are a lui Bolintineanu; Românul are şapte vieți 
(Alecsandri), Deşteaptă-te, române (Mureşanul), Unde-s doi 
puterea creşte (Alecsandri). 

Din Biblie: Ca-n sânul lui Avram. Apelativul ludă. A vinde 
ceva pe un blid de linte (din povestea lui Esau). Ca înțeleptul 

Solomon. Ca Pilat în „Crez“. S-a lepădat ca Petru de Christos. 
A purta pe cineva de la Ana la Caiafa. Şi-a spălat mâinile ca 
Pilat. Ce ţie nu-ţi place altuia nu-i face. Inel de aur în râtul 
porcului. 

g) Spiritul. Înţelegem toate acele vorbe care au ajuns 
proverbiale numai pentru spiritul lor şi au fost spuse de un 
om spiritual, ca simple scăpărări intelectuale, fără ca ele să 
fie bazate pe experienţă ori observaţii ale naturii, ori pe un 
adevăr. De ex. Bate şeaua să priceapă iapa. Poate că un hazliu 
a facut într-adevăr aşa, şi-o fi pus şeaua jos şi a bătut-o, 
chipul ca să înţeleagă calul că are s-o paţă. A trage pe dracul 
de coadă. Nu-i ajungi cu prăjina la nas. Şi-a luat nasul la 
purtare. Culcă-te pe urechea aia. Până la Dumnezeu te mănâncă 
sfinţii. Mănâncă sfinţi şi scuipă draci. A prins prepeliţa de 
coadă. Îi sfârâie călcâiele. Scump la tărâţe, ieftin la făină. 

Nu atât fondul, cât forma lor e cauza că proverbele sunt 
ce sunt şi că trăiesc. Poporului îi place forma lor, şi numai 
prin formă pot ele să se întipărească în mintea mulţimii. 
Proverbele au o formă stereotipă, cristalizată. Nimeni n-o 
poate schimba, tocmai pentru că poporul atâta a sucit şi a 
răsucit la o formă până a redus-o la cea mai simplă şi mai 
plastică expansiune. De aceea proverbele sunt tipuri de 
sintactică populară. Ca să dea proverbului fel de fel de 
mijloace artistice. 

1. O scurtime neobicinuită. Urma alege. Dacă dai, n-ai. Ai 
carte, ai parte. Cine face lui îşi face. Azi mie, mâine ţie. Stai 
strâmb şi judecă drept. Greu la deal şi rău la vale. Şi-a găsit 
sacul peticul. Toate merg după neam. 

2. Rima. Mai bine azi un ou decât mâine un bou. Nu e suiş 
fără coborâş. Bună țară rea tocmeală. Cu un rac tot sărac. 
Ori Stan ori căpitan. Sutele mărită slutele. Din ţânţar armăsar. 
Năravul din fire n-are lecuire. Câte bordeie atâtea obiceie. 
Marea cu sarea. Gura duce ura. Capul face, capul trage. 

3. Spiritul şi gluma. Țiganul la mal se-neacă. Prinde orbul, 
scoate-i ochii. Nu strica orzul pe gâşte. Ca nuca-n perete. Du-l 
la nuntă, să-ţi zică şi la anul. Trage nădejde ca spânul de 
barbă. Frate ca frate, brânza pe bani. Femeia a îmbătrânit 
pe dracul. Se uită ca dracul la popă. Brânza bună în burduf 
de câine. Pe uliţă Chiriţă şi acasă chiseliţă. 

4. Tropi şi figuri, fraze eliptice, fraze enigmatice, 
paradoxale, contrastul. Na-ţi-o frântă că ţi-am dres-o. Soarele 

să-mi fie bun, luna s-o mănânce vârcolacii. Bun e Dumnezeu, 
meşter e dracul. Fă bine şi aşteaptă rău. Bani albi pentru zile 
negre. La aşa cap, aşa căciulă. Unde nu-i cap, vai de picioare. 
Cine dă lui îşi dă. 

Formele gramaticale stereotipe ale proverbelor sunt cam 
acestea: 

a) Nici-nici. Nici drac să vezi, nici cruce să nu-ţi faci. Nici 
carne cu oase, nici frigare arsă. Nici în car, nici în teleguţă. 
Nici să-l vezi, nici să-l visezi. 

b) Mai bine. Mai bine sărac şi cinstit. Mai bine azi un ou 
etc. Mai bine la colţ de ţară şi la mijloc de masă. Mai bine o 
zi şoim decât o vară cioară. Mai bine cu un voinic la pagubă 
decât cu un nevoiaş la câştig. 

c) Cum-aşa. Cum e turcul, aşa e pistolul. Cum e sfântul, 
aşa e tămâia. Cum e domnul, aşa e sluga. Cum îţi aşterni, 
aşa vei dormi. Cum îţi cântă, aşa şi joci. Cum e ţiganul, aşa- 
i ciocanul. Cum ţi-e bună ziua, aşa ţi-e mulţumita. 

d) Cine. Cine dă, lui îşi dă. Cine mânecă nu întunecă. 
Cine-ntreabă nu greşeşte. Cine are bătrân să-l vândă şi cine 
n-are să-l cumpere. Cine nu-nţelege de vorbă nu-nţelege de 
ciomag. Cine tace mai multă treabă face... 


George COŞBUC, Naşterea proverbelor, în vol. George 
Coşbuc, Elementele literaturii poporale, Antologie, 
prefaţă şi note de I. Filipciuc, Editura Dacia, Cluj-Napoca, 
1986, p. 267—274. 


În folclorul românesc, proverbele au început să fie 
înregistrate încă într-o epocă veche şi anume în cărţi populare 
scrise, în cronici, în manuscrise diverse. Când, de pildă, în 
Albinuşa (tradusă în româneşte la sfârşitul sec. al XVI-lea) 
întâlnim: „Albina ţine în gură mierea şi în coadă fierea“, 
aceasta nu-i decât o formă a unui proverb cu multe variante 
la diferite popoare. Notat de Pann în Povestea vorbii: „În faţă 
miere şi în dos fiere“, proverbul are şi varianta: „În gură 
(faţă) miere, în inimă fiere“ pentru a caracteriza pe cei 
perverşi, în franţuzeşte corespunzând: „Langue de miel et coeur 
de fiel“, apoi „Volto di mele, cor di fiele“ (it.) „Boca de mel, 
maos de fel“ (portugheză); „Honig im Munde, Galle im 
Herzen“ (germ.); „A honey tongue, a heart of gall“ (eng.). 
Cum se explică această răspândire a proverbului, vom vedea 

mai pe urmă. Deocamdată, constatăm circulaţia lui largă şi 
înregistrarea într-un text românesc vechi (alături de alte 
proverbe). 

Interesant din punctul acesta de vedere este romanul 
popular Archirie şi Anadan, care în original conţine un şir 
întreg de proverbe, ce trebuiau transpuse în traducere, uneori 
prin corespondente locale. Versiunile româneşti vechi conţin 
un număr de proverbe de largă circulaţie. De exemplu, ms. 
rom. 1155 din Biblioteca Academiei Române, copiat în anul 
1784, consemnează proverbe, cu drum lung ulterior în 
paremiografia românească: „Să nu sapi groapa altuia că vei 
cădea într-însa“ (f. 96 1): „Cuvântul (ieşit) nu-l mai poţi ajunge 
nici cu calu”, nici cu ogariu'*“ (f. 96 v)!; „Minciuna se afundă 
ca plumbul în fundul apei, iar apoi iese ca frunza în faţa 
apei“ (f. 96 v); „Sacul să-l cruţi de la gură, dicât de la fund“ 
(f. 97, v), ceea ce corespunde cu „Leagă sacul până e rotund, 
nu când îi dai de fund“. 

În sec. al XVIII-lea s-au înregistrat proverbe nu numai în 
contexte, unde se cereau introduse, ci s-au făcut şi liste speciale 
de proverbe şi maxime, în diferite manuscrise miscelanee. 
Astfel din ms. rom. 2218 al Bibliotecii Academiei Române, 
notăm: „Ce poate face oala către căldare: ea va izbi şi iar ea 
se va zdrobi“ (f. 227 r) cu explicaţia în text a culegătorului 
că aşa e şi situaţia omului sărac faţă de cel bogat: se revoltă 
înzadar. Proverbe conţin de asemenea alte manuscrise din 
sec. al XVIII-lea şi de la începutul sec. al XIX-lea?. 

În secolul al XIX-lea, interesul pentru proverb a crescut. Un 
mare merit, ca valorificator al proverbului, îl are Anton Pann şi 
meritul acesta de paremiograf nu a fost îndeajuns de remarcat. 
A. Pann a folosit din plin tezaurul popular. De pildă, în Istoria 
înţeleptului Archir (1847) el nu s-a rezumat la proverbele 
originalului, ci a introdus masiv proverbe autentic populare 


1 A. Pann, Povestea vorbii, ed. N. Cartojan, Craiova, 1943, p. 132: 
„Cuvântul e ca vântul: nu-l poţi ajunge nici cu armăsarul, nici cu 
ogarul“. 

2Ibidem, p. 137. Vezi şi A. Pann, Istoria prea înţeleptului Arhir, în 
Pagini alese, ed. 1. Fisher, Bucure;ti, 1953, vol. 1, p. 31: „Minciuna ca 
plumbul în apă se afundă, iar în urmă iese ca frunza pe undă“. 

3Vezi încă manuscrisele din Bibl. Acad. Române, 3698 şi 1281: 
„Copacul găunos arată la ramuri (sănătos)“ etc. 

româneşti. Traducerile din sec. al XVIII-lea ale acestei cărţi au 
un mic număr de proverbe, faţă de ceea ce a introdus Pann. 

Dintre culegeri merită să fie amintită cea a lui Iordache 
Golescu (1768—1848), rămasă în manuscris: Pilde, povăţuiri 
şi cuvinte adevărate!. O culegere a dat I. C. Hinţescu: 
Proverbele românilor, Sibiu, 1877, VIII + 210 + Vp. Apoi P 
Ispirescu a cules un număr de proverbe şi le-a publicat sub 
titlul Zicători populare în „Revista pentru istorie, arheologie 
şi filologie“, 1 (1882), p. 224—235; 450—460; III (1884), p. 
144—163; V (1885), p. 153—165; 377—384. Interesantă este 
culegerea pe care o publică E. B. Mawr: Proverbele românilor, 
Bucureşti—Londra, 1882, care pe lângă originalul românesc 
dă şi corespondente în engleză. Notând încă lucrarea lui Filip 
Lazăr, Mângâierea săteanului. Proverbe, anecdote şi istorii, 
Craiova, 1888, care denotă lipsă de metodă şi în care autorul 
a cules din cărţi şi „a prelucrat“ proverbe pentru săteni, trebuie 
să precizăm că o culegere de bază a dat numai luliu A. Zanne 
în Proverbele românilor, 10 volume, Bucureşti, 1895—1903. 
Autorul a trecut în culegere variante române şi străine, cu 
trimiteri ştiinţifice, în special la variantele româneşti. Ulterior 
s-au publicat noi culegeri de Christea N. Ţapu?, N. Păsculescu:, 
I.- A. Candrea?, Teodorescu-KirileanuS etc. Între studiile 
paremiologice G. Dem. Teodorescu se situează pe primul plan 
cu lucrarea sa: Cercetări asupra proverbelor române, cum 
trebuiesc culese şi publicate, Bucureşti, 1877, 107 p. G. Dem. 
Teodorescu pune şi discută întâia oară problema culegerii şi 
publicării ştiinţifice a proverbelor, combătând atitudinea de 
„prelucrare“ şi „şlefuire“, care domina încă în folclor. Autorul 
vorbeşte de necesitatea indicelui alfabetic, a glosarului de 
expresii rare, a comentariilor etc. Iuliu Zanne mai târziu a 
ţinut seamă de aceste indicaţii. 


1 Din aceste proverbe a extras mai târziu Iuliu Zanne pentru 
culegerea sa. 

2Chr. N. Ţapu, Proverbe din Oltenia, în Gr. Tocilescu, Materialuri 
folclorice, T. 1., Bucureşti, 1900, p. 707—726. 

3 N. Păsculescu, Literatură populară românească, Bucureşti, 1910, 
p. 106—112. 

+].- A. Candrea, Dicţionar de proverbe şi zicători. Bucureşti, 1912. 

5 S. Teodorescu-Kirileanu, Proverbe agricole, învățături pentru 
plugari, Bucureşti, 1923, p. 106. 

Cu tot interesul manifestat în vremea aceasta pentru 
proverbe în ţara noastră, totuşi studiile în sine paremiolo- 
gice au rămas la o treaptă joasă, deşi materialul oferea 
posibilităţi de consideraţii diverse de conţinut, de limbă, 
valoare artistică etc. 

Când zicem stilistică zicem limbă şi proverbele sunt, în 
fond, mijloace stilistice populare de exprimare a gândurilor 
şi judecăților. Ele sunt, am putea spune, „prefabricate“ plastice 
pe care poporul le are la îndemână şi le foloseşte la momentul 
şi locul potrivit în limbajul său. Nici un proverb şi nici o 
zicătoare nu se aud izolat (ceea ce nu s-a observat), ci numai 
într-un context, căruia îi dau precizie şi mai ales culoare. 
Chiar când cineva rosteşte un singur proverb, el se leagă de o 
convorbire sau de un context tacit. Faptul că proverbele au 
fost culese izolat nu înseamnă că în practică ele se spun izolat, 
ci exact ca şi cuvintele din dicţionare sunt elemente constitutive 
din graiul popular. Dar pe când cuvintele sunt elemente 
constitutive de limbă, proverbele sunt elemente constitutive 
de artă literară. Judecăţile şi ideile, pe care ele le exprimă, 
se pot exprima şi în limbajul obişnuit. Dacă omul din popor 
(şi în ultimă instanţă orice om) foloseşte proverbul, face lucrul 
acesta pentru că simte că exprimă mai bine şi mai frumos, 
ceea ce are de gând să comunice celui sau celor care îl 
ascultă. În felul acesta, spre deosebire, de pildă, de ghicitori 
care au existenţă proprie, independentă de un context precis, 
proverbele sunt instrumente de limbă, formulări expe- 
rimentate îndelung în legătură cu traiul şi limbajul uman. 
Lucrul acesta nu a fost până acum scos în evidenţă de 
cercetători. 


Ion Constantin CHIŢIMIA. Paremiologia, în: „Studii şi 
cercetări de istorie literară şi folclor“. An. IX (1960), nr. 3, 
p. 472—474; 479—480. 


Bogăția de conţinut a proverbelor şi zicătorilor rezultă nu 
numai din numărul mare de creaţii de acest gen existente în 
popor, ci şi din bogăţia de sensuri pe care o poate avea unul 
şi acelaşi proverb. Cu cât ideea exprimată de proverb este 
mai generală, cu atât semnificaţiile lui practice sunt mai 
numeroase şi mai variate, lucru care se întâmplă mai ales cu 
acele proverbe care pornesc de la observaţii concrete şi le 

depăşesc, precum: „Buturuga mică răstoarnă carul mare“. 
Ignorând total sensul lui concret, acest proverb poate fi înțeles 
şi dezvoltat ca un concept filosofic, poate fi aplicat ca un sfat 
practic în legătură cu o anumită situaţie etc. Toate aceste 
sensuri se subordonează însă unei idei generale (raportul între 
mic şi mare), şi pot fi aplicate pozitiv (aprobator) sau negativ 
(reprobator) la cele mai variate domenii de viaţă. 

În unele proverbe accentul cade pe aprecierea filosofică 
a problemelor fundamentale ale vieţii (viaţă şi moarte, 
dragoste şi ură, bine şi rău, legi care guvernează lumea, 
fericire şi suferinţă, soartă, om, muncă etc.), trădând 
tendinţa către o cunoaştere a esenţelor, efortul de a-l pune 
pe om de acord cu toate datele existenţei şi a dezvălui ceea 
ce e frumos, înălţător, în această existenţă. Moartea, de 
exemplu, privită ca o lege a firii: „Câte-n lume nasc, mor 
toate“, este înţeleasă materialist, fără implicările unei vieţi 
viitoare. 

„Ce înghite pământul viaţă nu mai are“ şi acceptată ca o 
inevitabilitate: „Fiecare-i dator cu o moarte“ de care nu 
trebuie să se teamă nimeni: „Numai proştii se tem de 
moarte“, dar în faţa căreia durerea e legitimă: „Lacrămile 
nu s-ar mai usca, dacă morţii nu s-ar uita“. Alte proverbe 
conţin definiri şi sfaturi practice în legătură cu omul fizic şi 
psihic, în raport cu el însuşi, cu natura şi cu societatea. Ele 
vorbesc despre calităţi şi cultivarea lor: „Decât un car de 
frumuseţe, mai bine un dram de minte“, despre defecte şi 
combaterea lor: „Minciuna e scurtă de picioare“, despre 
sentimente şi măsura lor: „Tânăr lângă tânără, ca paiele 
lângă foc“, despre relaţiile etice şi sociale dintre oameni: 
„Tot omul e dator să ţină o dată satul de vorbă“, despre 
familie, despre muncă şi, în general, despre ce este în 
legătură cu viaţa şi activitatea omului în societate. Un număr 
foarte mare de proverbe, depăşind sfatul sau simpla 
apreciere, exprimă direct atitudinea de revoltă a poporului 
faţă de nedreptatea socială. Ele vorbesc despre egalitatea 
oamenilor: „Din acelaşi aluat sunt făcuţi toţi oamenii“; 
„Soarele ne încălzeşte pe toţi“, şi condamnă absurditatea 
inegalităţii, generatoare de mizerie şi suferinţă. În asemenea 
proverbe poporul înfierează parazitismul: „Unde sunt bucate 
şi pâine, sunt şi şoareci“, exploatarea: „Abia scăparăm de 
coasă şi ne puse la seceră“; „Boii ară şi caii mănâncă“, viaţa 

de huzur a bogatului în opoziţie cu mizeria săracului: „Unii 
oameni muncesc până mor şi alţii beau cu capul gol“, 
dezumanizarea provocată de avere: „Bogăția strică pe om“; 
„Câinele când e mai sătul, turbă“ şi — privind cu ură pe 
bogaţi şi cârdăşia dintre ei: „Lupii nu se mănâncă între 
dânşii“; „câine pe câine nu muşcă“ — ajunge la îndemnuri 
făţişe de luptă împotriva lor: „Răbdarea are şi ea marginile 
ei“; „Şi scânteia mică poate face pălălaia mare“; „Unde 
scuipă un sat se face un lac“. Nici feţele bisericeşti, în special 
preoțimea satelor, nu scapă de ascuţita ironie populară: 
„Popa are mână de luat, nu de dat“; „Fecior de popă, om 
cinstit nu e“, pentru că, în general, în proverbe s-a încetățenit 
o atitudine antireligioasă: „Cine crede în cruce, ca crucea 
se usucă“. 

Concepţia de viaţă exprimată în proverbe şi zicători nu 
este unitară, ci bogată în contradicții care reflectă, în speţă, 
evoluţia istorică a mentalităţii populare şi străduinţa de a 
surprinde realitatea în toată diversitatea manifestărilor ei 
contradictorii. Dacă soarta este privită uneori ca o fatalitate: 
„Ce ţi-e scris, în frunte ţi-e pus“, adeseori este exprimată şi 
ideea că omul îşi poate conduce singur viaţa: „Cum îţi vei 
aşterne, aşa vei dormi“; „Norocul e cum şi-l face omul“, 
bazându-se pe încrederea pe care omul trebuie s-o aibă în 
propriile lui forţe şi determinând astfel o atitudine activă 
faţă de viaţă: „Sârguinţa e muma norocului“; „Norocul calcă 
în urma minţii“. Atitudinea faţă de învăţătură este în general 
profundă şi plină de înţelegere: „Omului cu învăţătură/li curge 
miere din gură“, dar poate fi şi naivă: „Unde e învăţătură 
multă e şi nebunie multă“ sau limitată: „N-am învăţat carte 
şi tot am mâncat sărat“. 

În general, fenomenele negative sunt mai frecvente în 
conţinutul proverbelor decât cele pozitive, pentru că din rău 
poţi învăţa mai mult decât din bine: „Până nu păţeşti, nu te 
cuminţeşti“, proverbele reprezentând în esenţă o atitudine faţă 
de aspectele negative ale vieţii, faţă de ideea de rău. Această 
caracteristică este determinată de însăşi funcţia educativă a 
proverbelor, frumuseţea morală fiind reliefată şi direct, dar 
mai ales prin combaterea viciului şi urâţeniei de caracter. 
Foarte adesea însă fenomenul negativ apare în opoziţie cu 
reversul său pozitiv, antiteza simplificând ideea, precizând-o 
şi asigurându-i o forţă de convingere sporită: „Înțeleptul adună 

şi prostul risipeşte“. Alteori, la acelaşi rezultat se ajunge prin 
împerecherea şi cararterizarea paralelă a două defecte: 
„Leneşul mai mult aleargă, scumpul mai mult păgubeşte“. 


Valeriu CIOBANU, Pavel RUXĂNDOIU, Marin BUGA. 
Proverbele şi zicătorile, în Istoria literaturii române. Vol. 1. 
Folclorul. Literatura română în perioada feudală (1400— 
1780). Bucureşti, 1964, p. 196—197. 


Proverbele şi zicătorile sunt specii separate ale folclorului 
„gnomic“, din care fac parte şi astfel de creaţii poetice cum 
sunt formulele-urări, imprecaţiile, formulele de bineţe, 
binecuvântările, calambururile, jocurile de cuvinte, formulele 
meteorologice ş. a.! Ele se disting de celelalte formule gnomice 
prin caracterul lor aforistic şi didactic. Anume după aceste 
particularităţi ale proverbelor şi zicătorilor unii cercetători 
din trecut le plasează la „genul aforistic“ al creaţiei populare 
(B. P Hasdeu) sau la „folclorul etic“ (B. Istru) ca fiind adevăruri 
general aprobate de toţi vorbitorii limbii noastre de-a lungul 
secolelor. Proverbele plac şi surprind prin gândurile profunde, 
observaţiile subtile asupra naturii şi vieţii umane sub toate 
aspectele ei, prin exteriorizarea plastică a ideilor. Spre 
deosebire de alte creaţii ale folclorului, ele sunt mai 
accesibile, le poate lesne relua din uzul cotidian oral oricine. 
Debitarea nu presupune prezenţa unor condiţii speciale. Pentru 
a le folosi nu avem nevoie de o dispoziţie sufletească propice 
(ca atunci când se interpretează o doină, o baladă, o strigătură, 
un bocet), nici de integrarea în cadrul unui ritual sau datini 
(ca în cazul colindelor, pluguşoarelor, conocăriilor), nici de 
vreo recuzită specială (ca în piesele de teatru popular), nici 
de un anturaj anumit (ca la practicarea descântecelor, 
farmecelor, vrăjilor). Ele sunt integrate organic în actul de 
comunicare verbală sau epistolară între oameni. Principala 
particularitate a proverbelor şi zicătorilor o constituie 
laconismul formal îmbinat cu un conţinut de idei profund. B. 


1 Aceste specii folclorice au atras prea puţin, iar unele chiar 
deloc, atenţia cercetătorilor. Folcloristica noastră se află în prezent la 
stadiul consemnării lor pe teren şi al acumulării de texte. Nu încape 
înoială că valorificarea lor sistematică şi integrală va proiecta lumini 
noi asupra structurii şi tematicii folclorului nostru. 

P Hasdeu le numea „filosofie a vieţii“!, „tezaur de filosofie şi 
satiră poporană“”. M. Eminescu se referea la marea lor 
vechime şi la specificul lor naţional. EI le privea ca pe nişte 
„tiparuri neschimbate, care se formează în curs de mii de ani 
şi dau fiecărei limbi fizionomia ei proprie“3. Înalte aprecieri 
ale paremiilor române aflăm la V. Alecsandri, C. Negruzzi, 
G. Asachi, la B. Istru, G. Meniuc, N. Dabija ş. a. 

Termenul specie „gnomică“ vizează numai aspectul exterior 
al proverbelor şi zicătorilor. Referitor la fondul de idei, la 
tematica şi nomenclatura tipurilor folosirea lui nu este 
îndreptăţită. Nimeni nu este în stare să stabilească cu precizie 
numărul total al paremiilor unui popor. Totuşi materialele 
de arhivă şi colecţiile publicate până în prezent ne permit să 
afirmăm că fondul nostru paremic conţine circa 7000 de tipuri 
şi că nu toate circulă cu aceeaşi intensitate. Bagajul individual 
de proverbe şi zicători diferă de la om la om şi este în directă 
dependenţă de receptivitatea fiecăruia la limbajul aforistic 
figurat şi la creaţia folclorică în genere. 

Proverbele şi zicătorile au o serie de particularităţi comune. 
Şi unele, şi altele sunt expresii scurte, uneori figurate, uşor 
de memorizat, au aproape aceeaşi funcţie în uzul lor. Cu 
toate acestea există şi unele deosebiri esenţiale, care ne fac 
să le privim ca specii de sine stătătoare. 

Proverbele (din lat. proverbium) sunt creaţii de dimensiuni 
reduse, izvorâte din experienţa de viaţă a maselor, recreează 
în mod concis, sub forma unor expresii finite din punct de 
vedere gramatical şi logic, constatări, aprecieri, poveţe, sfaturi 
cu valoare general recunoscută. Ele circulă atât oral, cât şi 
în scris. Din punct de vedere funcţional au menirea să 
plasticizeze gândul expus. În majoritatea cazurilor sunt creaţii 
orale. O parte dintre ele au fost create (de savanţi, scriitori, 
oameni de cultură ş. a.). Cele mai multe proverbe au sens 
direct şi figurat. De exemplu: „Apa trece, pietrele rămân“, 
„Unde dai şi unde crapă!“, „Pasărea pe limba ei piere“, „Limba 
oase n-are“, „Nu-i pădure fără uscături“ ş. a. Sunt, însă, şi 
unele, care au numai sens nominal: „Să nu te apuce iarna 


1 Hasdeu B.P, Studii de folclor, Cluj-Napoca, 1979, p. 28. 

2 Ibidem. p. 36. 

3 Eminescu M. Opere, vol. VI, Literatura populară. Bucureşti, 
1963, p. 16. 

fără pânză şi fără brânză“, „Omătul oprit iarna aduce snopi 
vara“, „Ce ţie nu-ţi place, altuia nu-i face“ ş. a. 

Zicătorile (din „a zice“) sunt expresii figurate, fără sens 
finit şi presupun folosirea lor în anumite contexte, care le 
limpezesc sensul. Ele au menirea a conferi enunţului oral sau 
scris un surplus de expresivitate şi plasticitate. Una este să 
spui că cineva n-a izbutit să facă ceva şi alta e să zici că „a 
nimerit cu oiştea în gard“. lar pentru a sublinia că cineva 
stăruie într-un lucru fără rost, ce spune cu ironie că „duce 
lemne în pădure“ sau „cară apă la fântână“. 

Atât pentru proverbe, cât şi pentru zicători a fost adoptat 
termenul grecesc paremie — „cugetare din scriptură sau din 
epistolele apostolilor“. În vorbirea curentă nu se face distincţie 
între cele două specii paremice, spunându-li-se: vorbe din 
bătrâni, zicale, ziceri, vorbe de duh, vorbe înțelepete, povestea 
celuia, vorbe vechi, cuvinte adevărate ş. a. Dintre aceşti termeni 
sinonimi numai „cuvinte din bătrâni“, „vorbe bătrâneşti“ 
sunt totdeauna adecvaţi, deoarece procesul de creare a 
proverbelor n-a încetat. Şi apoi se ştie că printre creatori de 
proverbe sunt şi persoane, cărora deloc nu li se potriveşte 
calificativul „bătrân“ sau „tata-mare“. 

Prin caracterul lor oral, prin forma specifică, prin 
vechimea considerabilă a celor mai multe dintre ele şi prin 
aria întinsă de circulaţie, proverbele şi zicătorile se deosebesc 
de creaţiile aforistice individuale, cunoscute sub denumirile 
de aforisme, maxime, sentinţe, adagii, slogane, apologuri, 
pilde, velerisme, cuvinte înaripate ş. a. 

Proverbele şi zicătorile constituie obiectul de cercetare al 
ştiinţei, numite paremiologie. Dar aceasta nu înseamnă că 
ele nu pot fi aduse şi în centrul atenţiei unor cercetători din 
alte domenii: filosofi, istorici, lingvişti, biologi, meteorologi 
ş. a. m. d. Mai mult ca atât, unele ştiinţe noi, cum ar fi 
frazeologia, care nu şi-au determinat în definitiv obiectul de 
cercetare, „pretind“ să includă în nomenclatura textelor ce 
au a le studia şi paremiile. 

Principalul şi cel mai însemnat izvor al proverbelor şi 
zicătorilor este viaţa, care s-a reflectat în fondul lor prin 
prisma experienţei maselor populare în procesul de cunoaştere 
a realităţii. Din cele mai străvechi timpuri, oamenii au fost 
curioşi faţă de ceea ce se află şi se întâmplă în jurul lor. În 
consecinţă, au apărut unele formulări lapidare, care 

exprimau adevăruri simple, nu aveau şi sensuri figurate, 
metaforice. 

Proverbele şi zicătorile fac parte din folclorul literar, 
necântat şi nedeclamat, nelegat de ceremonii şi ritualuri. Ele 
sunt strâns legate de comunicarea verbală cotidiană, cât şi 
de comunicarea în scris. Toate aceste fapte au determinat 
constituirea unui sistem poetic specific al lor. 

Spre deosebire de zicători, care nu formează propoziţii, 
ci sunt nişte expresii, pentru care pot fi găsite sinonime în 
fondul lexical al limbii (de ex.: „A nimeri cu oiştea în gard“ 
— „a da greş“; „A-şi arăta arama“ — „a se demasca“ etc.), 
proverbele au din punct de vedere compozițional forma unor 
propoziţii simple („Moartea ocoleşte pe cel viteaz“), compuse 
(„Nu judeca omul după cuvinte, judecă-l după fapte“), 
enunţiative („Nimeni nu se naşte meşter“), interogative („Ai 
văzut babă frumoasă şi copil cuminte?“) sau exclamative 
(„Unde dai şi unde crapă!“). Caracteristică limbii proverbelor 
este folosirea verbelor la modul imperativ, determinată de 
tendința de a povăţui, învăţa pe alţii, ferindu-i de pericolul 
de a greşi („Nu zi «hop» până nu-i sări!“, „Nu-ţi băga nasul, 
unde nu-ţi fierbe oala!“). 

Sunt frecvent folosite antiteza („Ori laie, ori bălaie“, „Tu-i 
spui una, el ţie — alta“, „Vorbă lungă — treabă scurtă“); 
paralelismul („Când îi dai, îi fată vaca; când îi ceri, îi moare 
vițelul“), paralelismul în oglindă („Nu trăim ca să mâncăm, 
ci mâncăm ca să trăim“, „Ori cu capul de piatră, ori cu piatra 
de cap“). O mare parte dintre proverbele româneşti sunt 
bimembre. Această compoziţie contribuie la sporirea forţei 
de evocare a lor („Vrabia mălai visează şi calicul praznicul“, 
„Oricine poate să câştige, dar nu oricine poate să păstreze“). 
Dar în vorbire şi în scris deseori întâlnim proverbe 
neterminate, neduse până la capăt, în formă eliptică: „Na-ţi- 
o bună!“ în loc de „Na-ţi-o bună, că ţi-am frânt-o!“ sau „Laudă- 
mă, gură!“ pentru „Laudă-mă, gură, că ţi-oi da friptură“ etc. 
Procedeul este folosit pentru o exprimare mai laconică şi 
rapidă, sau pentru omiterea unor cuvinte indecente din corpul 
proverbului. Proverbele şi zicătorile se prezintă în unele cazuri 
şi în calitate de depozitare de lexic arhaic, dialectal, argotic 
şi de jargon. Întâlnim numai în canavaua lor cuvinte vechi 
ca: aghios, bairam, colaf, dimerlie, joimir, zapciu, caimacan, 
cherem, sau dialectisme ca: rada, bechi, basău, dangauă, 

zbrancă, şoaldă ş. a. Deseori în paremii sunt incluse diferite 
antroponime. Uneori se procedează în aşa fel, pentru a obţine 
o înviorare a ritmului expresiei sau de dragul rimei. („Ori 
Stan, ori căpitan“, „Cum îi Tanda, aşa-i şi Manda“). Alteori 
zicala păstrează numele individului, care „s-au făcut de 
poveste“, păţania căruia a devenit proverbială: („A nimerit 
ca Ieremia cu oiştea-n gard“, „Lumea moare de tătari, Stanca 
bea cu lăutari“) sau nume din mitologia populară, din basme 
şi snoave („A venit moş Ene pe la gene“, „L-a furat Aghiuţă“, 
„A fi urât ca Muma Pădurii“, „A se înţelege ca Păcală cu 
Tândală“). 

Lexicul proverbelor şi zicătorilor este foarte bogat, bazat 
pe cel al limbii vorbite. Sintaxa lor este determinată de 
necesitatea exprimării laconice şi precise, caracteristică 
comunicării verbale. Pe lângă sensuri directe ele trezesc 
diferite asociaţii, imagini şi chipuri metaforice. Efectul acesta 
se obţine prin folosirea unei serii de tropi: personificării („Se 
mărită casa cu via“, „Îi zboară minţile pe dealuri“), 
comparaţiei („A iubi ca sarea în ochi“, „Femeia cinstită e 
soarele casei“), metaforei („A fi un bou şi o belea“, „Pasărea 
pe limba ei piere“), hiperbolei („A face din ţânţar armăsar“). 
Deseori este folosită ca procedeu de realizare artistică ironia 
GA fi rugumat de vacă" — cu hainele boţite; „Îl tragi la masă, 
şi el se bagă sub masă“; ; „Îi obraznic, nu-i ca porcul“; „A şedea 
ca un ţap logodit“; „A căuta ou cu toartă“). 


Efim JUNGHIETU. Proverbele şi zicătorile. — Creaţia 
populară. Curs teoretic de folclor românesc din Basarabia, 
Transnistria şi Bucovina. Chişinău, „Ştiinţa“, 1991, 
p. 377—379; 391—392. 


Cronicarii moldoveni Grigore Ureche, Miron Costin, Ion 
Neculce ş. a. au atracţie spre proverbele şi zicalele populare, 
socotindu-le în mod tacit formule înțelepte de apreciere — 
deseori ironică — a faptelor omeneşti. D. Cantemir, însă, nu 
numai că-i întrece pe toţi cu numărul proverbelor, dar este 
aproape primul care se interesează intens de proverbe, 
cimilituri şi alte creaţii similare populare în scopuri vădit 
literare. lată o serie de proverbe şi zicale din Istoria Ieroglifică, 
unele din ele extrem de pitoreşti: „cu mâna altuia şerpele din 
bortă să scoţi ai vrut şi pre mine cleşte împotriva jăratecului 

m-ai făcut“ (|, p. 58); „din pricinile mici mari gâlcevee se 
scornesc şi ţinţariul se face armăsariu“ (|, p. 66); „din limbă-i 
fericire şi din gură-i bună vestire îi cură“ (|, p. 72); „de multe 
ori ce nu biruieşte omul biruieşte pomul“ (, p. 99); „nici 
nebunul coarne, nici înțeleptul aripi are, de pre carele de 
înţelept sau nebun să se cunoască“ (I, p. 101); „gura desfrânată 
mai tare aleargă decât piatra din deal răsturnată, pre care 
un nebun cu piciorul poate a o prăvăli şi o mie de înţelepţi a 
opri nu o pot“ (I, p. 102); „lucrurile grele pre cât sunt mai 
tăinuite, pre atâta ies mai iuşoare (uşoare)“ (I, p. 126); „sula 
de aur zidurile pătrunde şi lăcomia îşi vinde neamul şi moşia“ 
(, p. 132); „voi afla ac de cojocul lui“ (II, p. 23); „pre leul 
mort şi şoarecii se caţără“ (II, p. 49); „inima în răutăţi 
îngrăşată de gândul căielii să vitioneşte“ (II, p. 52); „răul rău 
pate“ (II, p. 68); „precum să dzice dzicătoarea, că de oi grăi, 
oi muri, de oi tăcea, oi plesni, şi din doui răutăţi carea de 
mai bună să aleg mintea nu-mi poate nimeri“ (II, p. 88); „un 
nebun o pietricea în fundul mării aruncă, pre care o mie de 
înţelepţi să o scoată vrednici (în stare — n. n.) nu sint“ 
CI, p. 89); „tot cuvântul ascultat, tot sfatul de întrebat“ 
CI, p. 98); „ce pietrii rătunde din vârful dealului puţină urnire 
îi trebuie“ (II, p. 107); „o, pielea dracului supt părul dracului“ 
CI, p. 117); „de multe ori noaptea fată şi dziua ţine în braţă“ 
CI, p. 132); „cum dzice cuvântul, cu o falcă în ceriu şi alta în 
pământ“ (CI, p. 140); „cu cuvinte şicuite şi voroave căptuşite“ 
(CI, p. 142); „apa doarme, iar neprietenul nu doarme“ 
CI, p. 151); „de multe ori unde cuvântul a isprăvi nu poate, 
isprăveşte băţul“ (II, p. 162); „socoteala de acasă cu cea din 
târg netocmindu-i-să“ (II, p. 169); „obrinteala rănii de pre 
margini să cunoaşte“ (II, p, 169); „precum să dzice 
dzicătoarea, capul în poale luându-şi“ (II, p. 188); „unde 
norocul pizmuieşte toată socoteala bună să sminteşte“ 
CI, p. 194); „pre cela ce-l muşcă şarpele şi de şopârlă să 
fereşte“ (II, p. 207); „glasul cucului din glasul pupădzii 
nedeosăbind“ (II, p. 208); „precum dzice cuvântul sau fericirea 
pe cap sau corbul pe stârv să-i puie aştepta“ (II, p. 210); „în 
groapa carea singur au săpat, într-aceeaşi singur au cădzut“ 
(CI, p. 220); „cine nu va să frământe toată dziua cerne“ 
CI, p. 226); „apă în piuă bătută“ (II, p. 234); „Între miere 
amestecă fiere“ (II, p. 237); „leneşul mai mult aleargă şi 
scumpul mai mult plăteşte“ (II, p. 243); „norocul nu împarte 

cu oborocul, ce unora varsă, iar altora nici pică“ (, p. 136); 
„de vreme ce din răsărite dziua şi de pre începute fapta să 
cunoaşte“ (|, p. 141) ş.a. 

În Hronic proverbele sunt mai rare, dar deseori 
impresionează prin simplitate şi iscusinţa folosirii. lată 
câteva: „se leagă ca orbul de gard“ (p. 197); „lup în piele de 
oaie“ (p. 251); „lupul puţină carte învaţă şi în locul slovelor 
vede cum întră mieii în pădure“ (p. 251); „toate ispiteşte 
dragostea; toate biruieşte nevoinţa“ (p. 298); „precum se 
dzice cuvântul, şi osteninţa, şi untelemnul înzadar aş fi fost 
cheltuit“ (p. 298); „cum dară să prinde sula în sac, şi 
măciuca în pungă“ (p. 488) ş.a. 

E vorba aici numai de o parte de proverbe, deoarece unele 
sunt atât de parafrazate în expresii noi, încât e greu de 
recunoscut în ele prototipul, de la care s-a pornit. În scopuri 
umoristice, de pildă, se spune că „lupul cu acest meşteşug pe 
armăsariu îl întoarce în ţinţariu“ (, p. 101) sau „cine lutul 
(la scară: aur — n. n.) galbăn pentru dziua neagră scoate“ 
(, p. 179), în dosul căruia se cunoaşte proverbul „bani albi 
pentru zile negre“. 

Proverbele, ca şi sentinţele, suferă mari transformări, fiind 
adaptate împrejurărilor şi introducându-se în ele ceva din 
temperamentul eroului sau al scriitorului. S-a spus că unele 
proberbe şi sentinţe nu exprimă gândul vorbitorului, când 
sunt cuprinse în cuvântarea lui, dar e punctul de vedere 
obiectiv al cărţii, care apreciază viciul sau virtutea, fapta 
sau gândul personajului. De aceea în prefața romanului 
cititorul e prevenit că poate trece peste sentinţe, dacă acestea 
devin o dificultate pentru înţelegerea acţiunii. Vorbind, însă, 
Inorogul le foloseşte ca ale sale sentinţele şi proverbele. În 
sfârşit, aforistica nu poate fi atribuită totdeauna personajelor, 
cum cred unii cercetători, căci atunci ea s-ar afla în adevărata 
contradicţie cu mentalitatea lor. În cuvântarea Papagaiei sunt 
inserate, de pildă, sentinţe care nu-i aparţin ei. Acestea îi 
completează numai unele gânduri ale ei: „doftorul bun ştiinţa 
în cap, iar ierbile în câmpie are, şi unde chichiţele văruite şi 
pilulele şicuite sint, acolo bolnavul să amăjeşte, iară nu să 
tămăduieşte“ (I, p. 147); „căci pravul casii după măturat de 
să şi ridică şi în radzele soarelui jioacă, însă nici radzele 
soarelui a nu lovi opreşte, nici paşii celui ce prin casă îmblă 
contineşte“ (|, p. 147) ş. a. 

Îmbinarea de expresie populară şi de construcţie logică şi 
filosofică e caracteristică pentru imaginile pitoreşti ale 
romanului. Elementul de cugetare populară e foarte activ la 
Cantemir. El cunoştea bine folclorul şi speciile lui variate. 


Vasile COROBAN. Dimitrie Cantemir — scriitor umanist. 
Chişinău, „Cartea Moldovenească“, 1973, p. 220—222, 
227. 


Examinând proverbele şi zicătorile, maximele şi sentinţele 
din hronic!, constatăm, cât de variate sunt izvoarele din care 
s-a inspirat D. Cantemir: lucrări de filosofie şi istorie, literatură 
şi vorbire orală. Ele refelctă spiritul de erudiție al autorului. 
Multe sentinţe şi maxime îşi au izvorul în cultura greco-latină: 


În „Hronicul...“: Variantele latine: 


„peste putinţă iaste în cele Homo sum: humani nil a 
omeneşti cineva tăvălindu-să, me alienum puto 
ceva omeneşte să nu pată“ 


76/r 

„luptă-te pentru moşie“ Pro patria nostra fortiter 
5/N pugna 

„prieatin îmi iaste Platon, Amicus Plato, sed magis 


prieatin îmi iaste şi Socrat, amica veritas 
iară decât amândoi mai 
prieatină adeverinţa“ 68/r 


“de pre unghe leului” 50/r Ex ungue leonem 


O însemnătate deosebită au proverbele şi zicătorile de 
factură populară: „nici un trandafir fără ghimpi“ 249/1, „să 
leagă ca orbul de gard“ 122/v, „gura carea singură pre sine 
să laudă pute“ 62/r, „precum singur cântă, aş€ singur gioacă“ 
66/1. 


1 Dimitrie Cantemir. Hronicul vechimei a romano-moldo-vlahilor. 
Manuscrisul original al lucrării este depozitat la Arhiva centrală de 
stat a actelor vechi din Moscova, fondul nr. 181, registrul nr. 1420. 

Varietatea izvoarelor de unde provin dictoanele şi 
maximele, inserate în naraţiune, determină şi varietatea 
conţinutului lor, iar varietatea conţinutului face posibilă 
bogăţia nuanţelor şi a funcţiilor lor stilistice. În funcţie de 
context ele întregesc, confirmă, rezumă, clarifică, totalizează 
ori concretizează în mod concis şi plastic anumite acţiuni, 
stări, obiecte, însuşiri, circumstanţe. Folosirea măiastră a 
lexicului, a procedeelor sintactice şi a figurilor de stil în 
proverbe şi maxime opreşte expresivitatea stilului lucrării în 
ansamblu. Repetarea cuvintelor de acelaşi fel sau cu aceeaşi 
rădăcină accentuează calitatea ori subiectul: „Răul rău au 
pierit, Semel mendax, semper mendax“. 

Zicătorile şi proverbele imprimă naraţiei note de ironie şi 
umor: „oaia au tulburat apa lupului din josul apei bând“ 266/ 
r, „cum dară să prinde sula în sac şi măciuca în pungă“ 283/ 
v. Topica neobişnuită accentuează uneori calitatea: „Fără 
margine iaste ocheianul a toată ştiinţa“ 68/v. 

Procedeul introducerii în lucrare a proverbelor, zicătorilor 
şi maximelor apare, de obicei, în legătură strânsă cu alte 
mijloace de zugrăvire artistică a realităţii. 

Autorul tindea să stabilească, pe lângă o legătură de sens, 
şi o legătură de formă a unităţilor frazeologice cu contextul, 
introducându-le, rareori direct, de cele mai multe ori prin 
anumite formule, care sugerează izvorul de unde au fost luate: 
„carile dzic bătrânii noştri“ 302/r, „vechiul cuvânt carile 
dzice“ 62/r, „prost cuvântul turcesc“ 123/r, „Ce după cum să 
dzice prost cuvântul“ 156/r; izvorul şi gradul de circulaţie al 
lor: „purtat între ritori cuvântul“ 80/r, „precum să dzice“ 178/ 
v; atitudinea autorului faţă de conţinutul lor, cât şi izvorul 
din care provin: „adevărat cuvânt... de la Seneca dzis“ 11/v, 
„Bine dzice un cuvânt a prostimii arăpeşti“ 136/r. 

Proverbele şi maximele din alte limbi sunt traduse, 
comentate, completate, uneori perifrazate şi apreciate de 
autor. Sentința de care s-au condus istoricii care au descris 
viaţa lui E. Silvius („prieatin îmi iaste Platon, prieatin îmi 
iaste şi Socrat, iară decât amândoi mai prieatină adeverinţa“ 
68/r), o interpretează astfel: „adecă pentru adevăr nici a 
prieatinilor, cât de mari, cât de cinstiţi şi cât de învăţaţi, 
voia a le căuta nu să cade: nici pentru plăcerea lor adevărul 
a minţi“ 68/r. Apoi o aplică la un caz concret: „Prieatin îmi 
iaste Eneas Silvius, prieatin îmi iaste papa Pius, dară mai 

prieatin adevărul, pentru acela pentru adevăr precât vom 
putea, vom sta“ 69/r. Maxima: „Dictum unius, dictum nullius“ 
o comentează în felul următor: „dzisa unuia, ca dzisa 
nemăruia a fi, de necrezut, adecă şi ca cum nici ş-ar fi dzis-o 
cineva“ 231/r. 

Acelaşi proverb putea să aibă mai multe variante în Hronic: 
„precum singur cântă, aş€ singur gioacă, iară pre alţii la hora 
şi danţul său nici au tras, nici a trage poate“ 66/r — „ce noi 
să lăsăm pe cei înpotrivnici singuri să-şi cânte şi singuri să 
joace“ 144/v; „ce nici aş6 adevărul să poate căptuşi, precum 
nici soarele cu tină să poate lipi“ 70/r — „Ce nu ştim cu ce 
chip frunte atâta de nesiită ş-au ivit socotind, precum vor 
pute, soarele cu tină să lipască şi ceriul cu palma să căptuşască“ 
20/v .Mai multe variante ale aceluiaşi proverb pot fi atestate 
în diverse lucrări ale lui D. Cantemir. De exemplu: 


în „Hronicul...“: 


„de pre unghe leului“ 50/r 


„nime nu poate şti mai 
mult pe altul decât singur pe 
sine“ 302/r 


„i s-au făcut şi lui ce i-au 
plăcut altuia să facă“ 129/r 

cu măsura car€ au mă= 
surat măsurându-i-se 128/r 

Ce ţie a-ţi fi nu învoieşti 
altuia să nu faci 128/v 


„gura carea singură pre 
sine să laudă pute“ 62/r 


„precum singur cântă, aşa 
singur joacă“ 66/r 


în „Istoria ieroglifică“: 


„de pre unghe leul cu toţii 
cunosc“ 294 


„nime mai mult pe altul, 
decât pre sine a se cunoaşte 
poate“ 60 


„cine face, face-i-să“ 190 


„gura, carea singură pre 
sine să laudă, pute“ 219 

„Că de va fi din tirănii, 
adevărat atuncea cântecul ţist 
singur mie să mi-l cânt, 
singur mie să mi-l joc, să 
cade“ 147. 


O parte dintre proverbele şi zicătorile atestate în Hronic nu 
mai sunt azi în circulaţie. De exemplu: cum să dzice cuvântul 

nici o piatră neclătită şi nici un unghiu nescociorât n-am lăsat 
175/r, (precum să dzice prosteşte ca caia maţul) 163/v, precum 
să dzice cuvântul şi osteninţa, şi undelemnul înzădar aş fi fost 
cheltuit 186/v, înzădar va cheltui undelemnul şi truda 143/v. 

Unele proverbe şi zicători se întâlnesc în lucrările din sec. 
XVII—XVIII (de exemplu: „Orb norocul la suiş..., grabnic şi 
de sârg, pornitor la coborâş“ la M. Costin, ori „cine face, 
face-i-se“ la 1. Neculce). 

Proverbele şi zicătorile: „...Cine face, face-i-se, şi nu e 
nici o faptă fără de plată“, „Nu te lega de mine ca orbul de 
gard, că nu-i ieşi bine la capăt“, „După unghii se cunoaşte 
leul“, „Trebuie să joci, după cum îţi cântă vremea“, „Ce ţie 
nu-ţi place altuia nu-i face“ apar şi în scrierile de mai târziu. 

Transmiţându-se din generaţie în generaţie, aceste formule, 
mai mult sau mai puţin modificate, s-au menţinut până în prezent: 
După faptă şi răsplată, Lauda de sine nu miroase-a bine; Laudă- 
mă, gură, că ţi-oi da friptură, Se leagă ca chiorul de gard, 
Precum îi cântă, aşa joacă; Dacă te-ai băgat în joc, trebuie să 
joci, sau Dacă ai intrat în horă, trebuie să joci, Adevărul nu se 
bagă în sac, Nu e trandafir fără spini, Lup (îmbrăcat) în piele 
de oaie ş. a. În limba din trecut existau în potenţă elementele 
necesare pentru apariţia unor unităţi frazeologice, a unor zicători 
şi proverbe, cu timpul acestea au suferit schimbări, s-au cizelat, 
apărând în prezent într-o formă mai perfectă. 

Comp., de exemplu, în Hronic: sau în pământ să fie întrat 
sau în ceriu să fie zburat 217/v şi în limba actuală: parcă a 
intrat în pământ sau precum odânăoară chinicul Dioghenis 
cu făclia aprinsă amiadzizdi pe ulliţă... a-l cerca 8/v şi în 
prezent: a căuta (ceva) cu lumânarea ş. a. 

Proverbele şi zicătorile din Hronic, în special, cele populare, 
ne permit să observăm unele particularităţi proprii limbii epocii, 
limbii lui D. Cantemir, care a fost influenţată de graiul poporului. 

Tamara URSU. Limba Hronicului lui Dimitrie Cantemir. 

Chişinău, „Ştiinţa“, 1973, p. 221—224. 


Proverbele constituie fondul înțelepciunii populare, o 
filosofie a poporului, cu preceptele ei, concentrată în cuvinte 
nu prea multe. 

Proverbele au fost cele care au stabilit norme de conduită, 
principii de viaţă — ca nişte legi nescrise, constituind pe 

baza „obiceiului pământului“ un prim cod de comportare şi 
întâiele forme de legislaţie, mult înaintea apariţiilor de 
„pravile“ domneşti. 

Ele alcătuiesc, luate împreună, un manual de etică. Un 
manual de filosofie. Un manual de poezie. Un manual de 
înţelepciune. 

Un popor se reflectă ca într-o oglindă în proverbele sale. 
Din acestea putem stabili caracterul unui popor, felul lui de 
a fi, firea, istoria lui. 

Proverbele sunt aforismele poporului. 

Create de un Creangă anonim, proverbele vin să sublinieze 
gândurile sau să le ascundă. 

Proverbul e rostit pentru a abstractiza realul. Sau întru 
a-l sublinia. El vine ca un comentariu al realităţii şi ca o 
prelungire a ei în cuvânt. 

Trăsăturile de bază ale proverbului şi zicătorii sunt 
concizia şi expresivitatea. Există o taină, care ne tulbură 
mereu, în relaţia dintre verb şi proverb. Unele proverbe 
aproape că n-au cuvinte. Altele se află mai mult între 
cuvinte. Sau — în spatele lor. Altele trimit mai întâi câteva 
cuvinte sau toate cuvintele, ca Zmeul din poveste — 
buzduganul ce-i anunţa sosirea, apoi apar şi ele. Căci 
proverbul e, întâi de toate, Sens. Proverbele şi zicătorile se 
stăruie să spună cât mai multe în cuvinte cât mai puţine. În 
unele dintre ele ai impresia că aceste, cuvintele, aproape nu 
există („Gura aduce ura“, „Norocu-i orb“ ş. a.). Sensul se 
află, adesea undeva în afund, luminând din interior proverbul, 
din străfund, ca lumânarea care arde cu flacăra înăuntru. 

Existenţa proverbelor e milenară, unele s-au născut odată 
cu poporul. 

Transmise pe cale orală, din gură în gură, de la generaţie 
la generaţie, de la om la om, din tată în fiu — ele au străbătut 
secole. Poate pentru această facultate a lor, întâiul poet al 
lumii, orbul Homer, le vedea cu aripi, ca pe nişte sirene sau 
harpii, numindu-le „cuvinte înaripate“. 

Istoria unui popor e reflectată în proverbele lui. 

Unele proverbe circulă prin univers, trecând de la popor 
la popor, fără a da seama vameşilor de la frontiere. Altele le 
avem împrumutate în negura vremurilor, când anumite 
popoare migratoare, trecând în goana mare pe aici către 
prăzile Europei, au lăsat să le pice din carele lor şi câte-un 

proverb sau zicătoare, preluate şi adaptate de strămoşi la 
împrejurările lor. Cele mai multe sunt rod al realităţilor istorice 
concrete naţionale. 

Autorii maximelor culte au luat drept model proverbul. 
Fabula însăşi se pare că are de cele mai multe ori ca pretext, 
dacă nu un proverb, cel puţin starea unui proverb. 

Unele proverbe par mai degrabă nişte morale ale unui 
Esop român. Proverbele, ca şi moralele fabulelor, trag dintr-o 
întâmplare sau o împrejurare, o concluzie, fiind folosite în 
contextul unei acţiuni concrete. 

Eminescu considera proverbele „adevărate nestemate ale 
gândirii poporului“. 

Proverbului poporul îi mai spune şi zicală sau zicătoare, 
fără a face deosebire. Zicătoarea, totuşi, ar însemna o zicere 
„mai altfel“, poetică, însemnând la primii noştri scriitori şi 
recital de poezie. 

Zicătoarea caracterizează o situaţie, un om, o atitudine, 
o normă de conduită, o trăsătură de caracter mai mult 
sugerate decât expuse. Ea e mai mult o podoabă a vorbirii. 

Zicătoarea mi se pare starea iniţială a unui proverb, un 
proverb înjumătăţit sau care abia se constituie. Dintr-un 
proverb — într-o epocă de economisire a cuvintelor — se 
putea face, cu acelaşi material de cuvinte, câteva zicători. 

Un proverb e o metaforă, o alegorie, o comparaţie. 

Ar trebui, probabil, să lăsăm proverbele însele să vorbească 
despre ele... 

Căci vorba dulce mult aduce, iar vorba bună scapă barba 
din mână, precum orice vorbă îşi are şi ea vremea ei. Boului 
coarnele, păsării aripile — povară nu sunt. Urma alege, ce 
ai semănat vei culege, căci cine vorbeşte seamănă, iar cine 
ascultă culege. 

Învață la tinereţe, 

Ca să ştii la bătrânețe... 

Nicolae DABIJA. La şcoala proverbelor. Prefaţă la 

culegerea Apele mici fac râurile mari. Proverbe şi zicători. 


Selecţie şi postfață de Efim Junghietu. Chişinău, Literatura 
Artistică, 1984, p. 5-8. 

ziceri de ale moldovenilor de peste Nistru, pe care în parte mi le-au 
dobândit alde Filimon, Dumitraşcu, Bulat, Durbaili, Ciobanu ş. a. Au 

